સમૃધ્ધીમાં જન્મેલા અને શ્રીમંતાઈમાં ઉછરેલા અલ્પેશ ઠાકોરે જ્યારે પોતાની જ્ઞાતિ પછાત રહેવા પાછળ દારૂની બદી અને શિક્ષણનો અભાવનું કારણ આપ્યુ ત્યારે ઠાકોર અને ઓબીસી જ્ઞાતિઓને લાગ્યુ કે કદાચ આ જ તેમનો ઉધ્ધારક બની શકે છે. 2017ની વિધાનસભાની ચૂંટણીનું બ્યુગલ વાગી ચુક્યુ હતું. અલ્પેશના પિતા ખોડાજી ઠાકોર નખશીખ રાજકારણી છે, એક જમાનામાં નરેન્દ્ર મોદીના અંગત લોકોમાં તેમની ગણના થતી હતી, બાદમાં તેમણે મોદીનો હાથ છોડી કોંગ્રેસનો પંજો પકડી લીધો. પિતા પાસેથી ગળથુંથીમાં રાજકારણ શીખેલા અલ્પેશ પાસે સત્તાની સીડી ચઢવી મુશ્કેલ ન્હોતી. હાર્દિક પટેલે યુવા હ્રદયમાં પોતાની જગ્યા કરી લીધી હતી, પણ બંધારણે ચૂંટણી લડવા માટે નક્કી કરેલી ઉમંર કરતા તે નાનો હતો.